A Bizottság 621/2004/EK rendelete

(2004. április 1.)

az 1164/94/EK tanácsi rendeletnek a Kohéziós Alap tevékenységével kapcsolatos, tájékoztatásra és nyilvánosságra vonatkozó intézkedések tekintetében történő végrehajtására vonatkozó szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Kohéziós Alap létrehozásáról szóló, 1994. május 16-i 1164/94/EK tanácsi rendeletre [1] és különösen annak 14. cikkének (3) bekezdésére,

mivel:

(1) A tagállamok és a Bizottság által a Kohéziós Alapnak az 1164/94/EK tanácsi rendelet szerinti tevékenységével kapcsolatban végrehajtandó, a tájékoztatásra és a nyilvánosságra vonatkozó intézkedésekről szóló, 1996. június 25-i 96/455/EK bizottsági határozat [2] végrehajtása egyszerűsítést igényel, mivel egyes intézkedéseket a bonyolultságuk miatt nem tudtak végrehajtani.

(2) A projektek ismertségének növelése, valamint az Európai Unió kohéziós politikán keresztül játszott szerepének közismertté tétele érdekében elengedhetetlen a tájékoztatásra és nyilvánosságra vonatkozó intézkedések végrehajtásának megkönnyítése, illetve hatékonyságuk fokozása.

(3) A Kohéziós Alappal kapcsolatos tájékoztatási intézkedéseket össze kell hangolni a strukturális alapok által nyújtott támogatásokra vonatkozóan a tagállamok által teendő, a tájékoztatásra és a nyilvánosságra vonatkozó intézkedésekről szóló, 2000. május 30-i 1159/2000/EK bizottsági rendeletben [3] meghatározott, strukturális alapokkal kapcsolatos tájékoztatási intézkedésekkel.

(4) A terjesztendő üzenetet pontosan meg kell határozni, eszközeit pedig a célul kitűzött közismertség-növeléshez a lehető legjobban hozzá kell igazítani,

ELFOGADTA EZT A RENDELETET:

I. FEJEZET

AZ INTÉZKEDÉSEK ALAPELVEI ÉS TARTALMA

1. cikk

A Kohéziós Alap tevékenységével kapcsolatos, tájékoztatásra és nyilvánosságra vonatkozó intézkedéseknek növelniük kell az Alap által társfinanszírozott projektek közismertségét, és be kell mutatniuk a Közösségnek az Alapon keresztül játszott szerepét.

Az intézkedéseknek a kedvezményezett tagállamok nyilvánosságát kell megszólítaniuk, és a Közösség szerepéről egységes képet kell közvetíteniük.

Adott esetben az intézkedések olyan tevékenységekre is kiterjedhetnek, amelyek a strukturális alapok által az 1159/2000/EK rendelet szerint társfinanszírozott programokra és projektekre vonatkoznak.

2. cikk

A tagállamok gondoskodnak arról, hogy a Kohéziós Alap hatókörébe tartozó projektek végrehajtásáért felelős hatóságok (a továbbiakban: felelős hatóságok) minden közigazgatási intézkedést meghozzanak annak biztosítása érdekében, hogy az említett projektekre vonatkozó tájékoztatás és nyilvánosságra hozatal e rendelettel összhangban valósuljon meg.

Amint döntés születik a Kohéziós Alapból történő társfinanszírozásról, a felelős hatóságok a projektek teljes időtartamára kiterjedő, összefüggő intézkedéscsomagot fogadnak el.

3. cikk

A felelős hatóságoknak értesíteniük kell a Bizottságot, valamint annak az érintett tagállamban működő képviseletét a 2. cikk második bekezdésében említett intézkedésekről. A felelős hatóságok azok végrehajtásához adott esetben kérhetik az említettek technikai segítségét.

4. cikk

Mind az intézkedéseknek, mind pedig a tájékoztatást és a nyilvánosságot szolgáló eszközöknek a projekt leírásán túl az alábbiakat kell tartalmazniuk:

a) az Uniónak a Kohéziós Alapon keresztül játszott szerepét megvilágító alábbi mondat vagy más, hasonló értelmű megjegyzés:

"Ez a projekt hozzájárul az Európai Unió polgárai közötti gazdasági és társadalmi egyenlőtlenségek csökkentéséhez."

b) az európai zászló, a mellékletben meghatározott grafikai előírásokkal összhangban, az alábbi mondattal vagy más, hasonló értelmű megjegyzéssel:

"Ezt a projektet az Európai Unió társfinanszírozza."

5. cikk

A felelős hatóságok az 1164/94/EK rendelet 14. cikkének (1) bekezdésében előírt éves jelentés elkészítéséhez szükséges valamennyi információt megküldik a Bizottságnak.

II. FEJEZET

TÁJÉKOZTATÁSRA ÉS NYILVÁNOSSÁGRA VONATKOZÓ INTÉZKEDÉSEK

1. SZAKASZ

KÖTELEZŐ INTÉZKEDÉSEK

6. cikk

A 7. és 8. cikkben meghatározott intézkedéseket a projektek végrehajtásakor kell meghozni.

7. cikk

(1) Amint a Bizottság határozott egy projekt társfinanszírozásáról, a médiát (sajtó, rádió, televízió) a legmegfelelőbb módon – elsősorban sajtótájékoztatók formájában, vagy akár sajtóközlemények útján és egyéb eszközökkel – tájékoztatni kell a projekt megkezdéséről, végrehajtásának fő szakaszairól és befejezéséről.

Olyan projektek esetében, amelyek összköltsége nem éri el az 50 millió EUR-t, az első bekezdésben említett sajtótájékoztatók nem kötelezőek.

A projekt fontosságától és kihatásától függően a felelős hatóság adott esetben a sajtótájékoztató megtartásáról dönt.

(2) Egy, a projektre vonatkozó dokumentációt kell a média és egyéb érdekelt felek rendelkezésére bocsátani.

8. cikk

(1) A projekt helyszínén tájékoztató táblákat kell a munkálatok idejére elhelyezni.

A nyilvánosság által használt infrastruktúráknál a tájékoztató táblák helyére legkésőbb a munkálatok befejezése után hat hónappal emlékeztető táblákat kell helyezni.

(2) A Kohéziós Alapból finanszírozott projektek esetében a projekt leírását és a 4. cikkben felsorolt információkat tartalmazó tájékoztató táblát, illetve emlékeztető táblát kell elhelyezni.

A tájékoztató tábla felületének legalább 25 %-án az említett információknak kell szerepelniük.

2. SZAKASZ

EGYÉB INTÉZKEDÉSEK

9. cikk

A 7. és 8. cikkben felsorolt intézkedéseken túl a felelős hatóságok és a projekttámogatók az 1. cikkben említett közismertség-növelési célok elérése érdekében egyéb intézkedéseket is végrehajthatnak, különösen az alábbiakat:

a) jól látható helyeken plakátok elhelyezése;

b) kiadványok (brosúrák, szórólapok, hírlevelek stb.) és videóanyagok készítése;

c) internetes oldalak készítése.

III. FEJEZET

A TÁMOGATÁSFELÜGYELETI BIZOTTSÁGOK SZEREPE

10. cikk

Az érintett támogatásfelügyeleti bizottság ülésein az elnök jelentést tesz a nyilvánosságra vonatkozó intézkedések előrehaladásáról, valamint a tagoknak átadja az elkészített anyagok másolatait vagy a nyilvánosság tekintetében hozott intézkedések és az alkalmazott eszközök bizonyítékait, például a tájékoztató táblákról és a rendezvényekről készült fényképeket.

11. cikk

A 7. cikknek megfelelően a munkájában a Bizottság által segített támogatásfelügyeleti bizottság elnöke tájékoztatja a médiát a bizottság munkájáról és a bizottság felelősségi körébe tartozó projektek előrehaladásáról.

IV. FEJEZET

ZÁRÓ RENDELKEZÉSEK

12. cikk

A 96/455/EK határozat hatályát veszti.

A hatályon kívül helyezett határozatra történő hivatkozásokat az e rendeletre történő hivatkozásokként kell értelmezni.

13. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 1-jén.

a Bizottság részéről

Michel Barnier

a Bizottság tagja

[1] HL L 130., 1994.5.25., 1. o. A legutóbb az 1265/1999/EK rendelettel (HL L 161., 1999.6.26., 62. o.) módosított rendelet.

[2] HL L 188., 1996.7.27., 47. o.

[3] HL L 130., 2000.5.31., 30. o.

--------------------------------------------------

MELLÉKLET

Az európai zászlóra vonatkozó részletes grafikai előírások az alábbi internetes oldalon találhatók:

http://europa.eu.int/abc/symbols/emblem/index_en.htm

A tájékoztatást és a nyilvánosságot szolgáló eszközökön és az azokra vonatkozó intézkedésekben feltüntetendő alapvető alkotóelemeket bemutató példa:

+++++ TIFF +++++

--------------------------------------------------